
Mi fán terem a finn nyelv? (A finn nyelv tanulásának nehézségei a magyar anyanyelvű tanulók szempontjából)

Egy új nyelv tanulása minden esetben kihívást jelent a nyelvtanulók számára. A finnül tanuló magyarok is megküzdenek a nyelvtanulás minden nehézségével, amikor finnül kezdenek tanulni. Problémák a nyelv bármely szintjén jelentkezhetnek, a hangtantól a mondattanig, beleértve a szókincset is.
Dolgozatomban a finn nyelv magyarországi helyzetével és a nyelvtanulás lehetőségeivel foglalkozok, röviden ismertetem a finn nyelvoktatásának intézményes kereteit, majd kérdőíves attitűdfelmérésem alapján összefoglalom, hogy kik és miért választják a finn nyelvet. A kérdőívek alapján elemzem, hogy a finnül tanuló magyar diákok mit tartanak a finn nyelvtanulás legnagyobb nehézségeinek. Foglalkozok a finn tanulás módszereivel, illetve azokkal a segédanyagokkal, amelyek a diákok rendelkezésére állnak a nyelvtanulás során. Mindezek után kontrasztív vizsgálatok segítségével részletesen bemutatom, milyen nehézségekkel szembesülhetnek a finn nyelvet választó magyar tanulók.
Vizsgálom, hogy milyen problémákkal szembesülhetnek a magyar anyanyelvű tanulók a különböző nyelvi szinteken, milyen problémák merülhetnek fel a szókincs tanulása során, illetve foglalkozok azzal, hogy milyen nyelvi akadályt jelenthet a nyelvi rétegek tanulása, és így milyen nehézségeket rejt akár a mindennapi kommunikáció is.



